Ljubljana, 9.4.09

Tudi v Nemčiji imajo težave z gojenjem GSO

Nemška ministrica za kmetijstvo, prehrano in varstvo potrošnikov Ilse Aigner se je znašla pod pritiskom potrošniških in okoljskih organizacij. Te sedaj v času pred setvijo ponovno pozivajo k prepovedi gojenja GS koruze. Tako poroča belgijski Co-Extra. 

Aignerjeva je za Reuters izjavila, da je bilo prvotno dogovorjeno, da se o gojenju ali prepovedi GSO odločijo posamezne regije same. Vendar je že prej obljubila, da bodo koruzo MON810 ponovno ovrednotili še pred setveno sezono v sredini aprila. 

Gre za edino sorto GSO, ki jo je v EU dovoljeno gojiti. Podjetje Monsanto, ki je to koruzo vzgojilo, se je v Nemčiji obvezalo k monitoringu vsakršnih sprememb v okolju, ki bi bile posledica setve te koruze. S tem je izpolnilo pogoj, ki ga je postavil prejšnji minister za kmetijstvo Horst Seehofer v dogovoru z nemškim uradom za varstvo potrošnikov, preden je Nemčija umaknila svojo prepoved.  

Monsanto bi moral do konca marca objaviti rezultate svoje raziskave in pripraviti poročilo o monitoringu. Tega bi nato natančno pregledali in ovrednotili, ali je bil monitoring izveden korektno in ali je bilo izvajanje v praksi v skladu s strogimi pravili in visokimi pričakovanji. "Na osnovi izida te ocene bomo odločili, ali bomo ponovno sprejeli zaščitne ukrepe za čas, dokler v Bruslju ne bo sprejeta odločitev glede ponovne odobritve" pravi Aignerjeva na spletni strani ministrstva. 

Pravno in politično je v Nemčiji težko doseči nacionalno prepoved gojenja GS koruze. Po eni strani ni novih dokazov, ki bi opravičevali takojšnjo prepoved, in ne nazadnje so kmetje že kupili seme, po drugi strani pa jo okoljske in potrošniške skupine zahtevajo. Za letos je predvidenih 3.600 hektarjev z GS koruzo, z možnostjo samoodločanja regij. Aignerjeva želi doseči pomiritev s tistimi, ki nasprotujejo gojenju GSO. Težava je, da za takšen kompromis v evropski zakonodaji za sedaj ni podlage. 

